Nordjyllands Politi efterlyser den 34-årige Jeffrey Paul Helgeson, som tirsdag morgen tog flugten fra to kriminalassistenter i Aalborg. Manden er sigtet for drabsforsøg i efteråret mod sin tidligere hustrus nye kæreste, men betragtes ikke umiddelbart som farlig. Han undslap politiet tirsdag morgen lidt før klokken 10.00, da han havde samvær med sine børn på Statsforvaltningen, skriver politiet i en pressemeddelelse. Den 34-årige er to meter højt og taler med amerikansk accent. Han har lysblondt, mellemlangt hår, blågrå øjne og er af almindelig bygning. Da han undveg var han iført petroleumsblå fleecetrøje, lyseblå cowboybukser og mørke sko. Hvis man har set manden, skal man ikke tage kontakt med ham, men i stedet kontakte politiet på telefon 114. /ritzau/

Referat:
34-årig stak af under samvær med sine børn.